ПРЕДЛОГ ЗАКОНА

О ДОПУНИ ЗАКОНА О ПЛАТАМА У ДРЖАВНИМ ОРГАНИМА И ЈАВНИМ СЛУЖБАМА

Члан 1.

У Закону о платама у државним органима и јавним службама („Службени гласник РС”, бр. 34/01, 62/06 – др. закон, 116/08 – др. закони, 92/11, 99/11 – др. закон, 10/13, 55/13, 99/14, 21/16 – др. закон, 113/17 – др. закон и 113/17 – др. закон), у члану 8. после става 1. додаје се нови став 2. који гласи:

,,За запослене из члана 1. тач. 3), 4) и 5) овог закона актом Владе уређују се типични описи послова, најмање захтевани услови за њихово обављање и њихови називи (радна места), а који се уносе у акте о организацији и систематизацији послова јавне службе и организације према називима утврђеним актом Владе.”

Досадашњи став 2. постаје став 3.

Члан 2.

До доношења акта Владе из члана 1. став 2. овог закона примењује се Уредба о Каталогу радних места у јавним службама и другим организацијама у јавном сектору (,,Службени гласник РС”, бр. 81/17, 6/18 и 43/18).

Члан 3.

Овај закон ступа на снагу осмог дана од дана објављивања у „Службеном гласнику Републике Србије”.